方孝孺
题王叔明墨竹为郑叔度赋
吴下王蒙艺且文，吴兴赵公之外孙。
黄尘飘荡今白发，典刑远矣风流存。
华亭朱芾称善画，每观蒙画必叹诧。
谓言妙处逼古人，世俗相传倍增价。
昔年夜到南屏山，高堂素壁五月寒。
壁间举目见修竹，烟雨冥漠蛟龙蟠。
呼童秉烛久不寐，细看醉墨王蒙字。
固知蒙也好天趣，画师岂解知其意。
分枝缀叶人所知，要外枝叶求神奇。
天机贵足不贵似，此事不可传诸师。
麟溪郑君好奇士，爱画犹能赏其趣。
呜呼！世间作者非不多，郑君甚少可奈何。